Corrigendum għad-Deċiżjoni tal-Kunsill 2006/975/KE tad-19 ta' Diċembru 2006 dwar il-Programm Speċifiku li għandu jitwettaq permezz ta' azzjonijiet diretti miċ-Ċentru ta' Riċerka Konġunta taħt is-Seba' Programm Kwadru tal-Komunità Ewropea għal attivitajiet ta' riċerka, żvilupp teknoloġiku u attivitajiet ta' dimostrazzjoni (2007-2013)

( Il-Ġurnal Uffiċjali ta' l-Unjoni Ewropea L 400, 30 ta' Diċembru 2006 )

Id-Deċiżjoni 2006/975/Euratom għandha taqra hekk:

ANNESS

1. Objettiv

Li jipprovdi appoġġ xjentifiku u tekniku, stimulat mill-konsumatur, lill-proċess ta' tfassil ta' politika Komunitarja, li jiżgura appoġġ għall-implimentazzjoni u l-monitoraġġ tal-linji politiċi eżistenti u jwieġeb għal talbiet ta' linji politiċi ġodda.

2. Approċċ

Il-JRC se jsaħħaħ l-orjentament tiegħu stimulat mill-konsumatur, u n-netwerking qawwi tiegħu mal-komunità xjentifika, fil-kuntest speċifiku tat-tkabbir, l-iżvilupp sostenibbli u s-sigurtà billi:

— iwieġeb b’mod flessibbli għall-ħtiġijiet u r-rekwiżiti li qed jiżviluppaw ta’ dawk li qed ifasslu l-politika Ewropea;

— jiffoka l-attenzjoni fuq kwistjonijiet li huma importanti f’termini ta' tħassib tas-soċjetà, li għandhom komponent ta’ riċerka u li għandhom dimensjoni Komunitarja dominanti;

— jiżviluppa sħubiji ma’ ċentri ta’ riċerka, universitajiet, industriji, awtoritajiet pubbliċi, korpi regolatorji fl-Istati Membri u ma’ pajjiżi terzi u korpi internazzjonali;

— isaħħaħ il-kompetenzi u l-faċilitajiet tiegħu;

— il-JRC iffoka r-riżorsi tiegħu sabiex iwieġeb għall-isfidi Xjentifiċi u Teknoloġiċi li joħorġu mill-aspetti kumplessi u multidimensjonali tal-kwistjonijiet relatati mal-politika Komunitarja. Għamel dan billi organizza l-attivitajiet tiegħu madwar l-oqsma ewlenin tal-politika u billi stabbilixxa sinerġiji ma’ sorsi oħra ta’ appoġġ Xjentifiku u Teknoloġiku disponibbli fl-Istati Membri. Huwa se jsaħħaħ iktar din il-kapaċità, billi jikkollabora wkoll ma’ l-Aġenziji ta’ l-UE, Istituzzjonijiet oħra ta’ l-UE, b'mod partikoari mal-Parlament Ewropew, u awtoritajiet fl-Istati Membri;

— iżid it-trasparenza meta jistabbilixxi l-priojritajiet ta' riċerka tiegħu billi jagħmel il-kriterji għal dawk il-prijoritajiet disponibbli pubblikament.

Approċċ integrat għall-provvediment ta’ l-appoġġ Xjentifiku u Teknoloġiku lil-linji politiċi tirrappreżenta karatteristika ewlenija ta’ dan il-Programm Speċifiku. Tabilħaqq, f'diversi oqsma l-ħtieġa biex jiġu mifhuma interazzjonijiet bejn bidla teknoloġija, żviluppi xjentifiċi, innovazzjoni u kompettitività u approċċi regolatorji u ta' politika differenti (eż. strumenti ekonomiċi, skemi volontarji u mekkaniżmi flessibbli) hija qawwija ħafna. Bażi qawwija ta’ riċerka se ssejjes dawn l-objettivi. Il-parteċipazzjoni f'azzjonijiet diretti tal-Program Kwadru se tħabbrek biex timmassimizza kumplimentarjetà mal-programm istituzzjonali spjegat fis-sezzjoni 3 hawn taħt.

Bl-iffaċilitar ta' l-aċċess għall-faċilitajiet tiegħu minn riċerkaturi Ewropej u dawk mhux Ewropej, inklużi xjentisti fi stadju bikri, il-JRC se jżid il-kooperazzjoni tiegħu ma' organizzazzjoniet oħra ta' riċerka pubbliċi u privati, itejjeb b'mod konsistenti l-kwalità xjentifika ta' l-attivitajiet tiegħu stess u jikkontribwixxi b'mod aktar xjentifiku għat-taħriġ, li ser jibqa' ta' prijorità għolja għall-JRC.

It-tixrid ta' għarfien fost il-partijiet interessati involuti f'dan il-proċess se jirrappreżenta karatteristika ewlenija ta' l-approċċ u għandhom isiru sforzi biex jiżdied l-involviment ta' l-SMEs f'azzjonijiet ta' riċerka. L-attivitajiet se jkunu mmirati wkoll lejn l-appoġġ għall-implimentazzjoni u l-monitoraġġ tal-legislazzjoni u għat-tixrid ta’ l-aħjar prattiċi fil-kuntest ta' l-UE25, Pajjiżi Kandidati u Ġirien.

Il-JRC se jirrispondi għas-sejħa ta’ “regolamentazzjoni aħjar” ta’ l-aġenda ta’ Liżbona l-ġdida billi jsostni ex-ante kif ukoll ex-post l-evalwazzjoni u l-valutazzjoni tal-politika, sabiex b’hekk jgħin l-inizjattivi ta' politika bbażati fuq l-evidenza. Barra minn hekk, ir-rekwiżiti maħruġa fil-kuntest ta’ l-implimentazzjoni u l-monitoraġġ tal-politika se jwasslu għat-twaqqif ta’ attivitajiet ta’ appoġ tajbin għall-iskop safejn dawn ikunu bbażati fuq ir-riċerka.

Sfidi ġodda assoċjati mal-ħtieġa dejjem akbar għal reazzjoni għall-kriżijiet, l-emerġenzi, u l-imperattivi politiċi urġenti se jintlaħqu bil-bini ta’ kapaċitajiet u faċilitajiet f’oqsma magħżula sabiex ikun ipprovdut sostenn adegwat fil-kuntest ta’ l-UE.

Linji politiċi esterni u relatati mas-sigurtà Komunitarji se jeżerċitaw domandi ġodda fuq il-JRC matul is-seba' Programm Kwadru. Dawn l-oqsma ta’ ħidma se jkunu appoġġati b’sistemi interni ta’ informazzjoni/analiżi sikuri u interni biex jirrispondu minnufih. Bl-istess raġunament, id-dimensjoni globali u internazzjonali tal-ħidma tal-JRC se tkompli tiżviluppa aktar fil-programm preżenti.

Parti speċifika tar-riżorsi tal-JRC hija dedikata għar-riċerka esploratorja, għall-iżvilupp ta' għarfien u kompetenzi ġodda. Ir-riżorsi huma investiti f’riċerka esploratorja bħala “seed money” (flus allokati għal proġett) li jistgħu jipproduċu riżultati prattiċi fi stadju iktar “il quddiem” u, jekk ikollhom suċċess, se jikkontribwixxu għall-attivitajiet tal-JRC minn medda ta’ żmien medju għal twil.

Meta mitlub fil-kuntest ta’ l-appoġġ għall-oqsma tematiċi ta' linji politiċi, il-JRC se jimpenja ruħu f’eżerċizzji speċifiċi li jwasslu għal sfruttament aħjar (inkluż it-tixrid meta xieraq) ta' riżultati tar-riċerka relevanti madwar l-UE kollha. B’hekk, se jsaħħaħ il-benefiċċji tas-soċjetà ta’ l-għarfien. Fejn u meta xieraq, ir-riċerka mwettqa mill-JRC għandha tkun koordinata mar-riċerka mwettqa taħt it- “Temi” tal-Programm Speċifiku “Kooperazzjoni”, sabiex jiġu evitati sovrapożizzjoni u duplikazzjoni.

3. Attivitajiet

3.1. Tema politika 1: Prosperità f'soċjetà msejsa fuq l-għarfien

3.1.1. Aġenda 1.1 Kompetittività u Innovazzjoni

It-trawwim tal-kompetittività ta’ l-UE, it-trasparenza fis-suq intern u l-kummerċ se jinkisbu bil-produzzjoni u t-tixrid ta' referenzi aċċettati fuq livell internazzjonali u l-promozzjoni ta' sistema Ewropea komuni ta' kejl. Il-paragunar tar-riżultati tal-kejl se jkun imrawwem permezz ta' l-għoti ta' għodod għall-assigurazzjoni tal-kwalità bħal materjal ta’ referenza, kejl ta’ referenza, metodi u data vvalidati f’firxa wiesgħa ta’ oqsma relatati mal-politika bħal:

— is-sigurtà ta' sustanzi kimiċi u prodotti inklużi l-kosmetiċi, permezz ta' l-iżvilupp ta' sistema ta referenza għall-evalwazzjoni integrata tar-riskju kimiku u permezz ta' l-appoġġ Xjentifiku u Teknoloġiku għal-legislazzjoni tal-kimika inkluż l-appoġġ (it-taħriġ) għat-tlestija ta’ l-Aġenzija Ewropea tas-Sustanzi Kimiċi (ECA);

— approċċi alternattivi ta' ittestjar (mhux fuq l-annimali) u strateġiji ta' l-ittestjar inteliġenti;

— is-sigurtà, kwalità u awtentiċità ta' l-ikel; is-sigurtà ta' l-għalf; il-bijoteknoloġija;

— l-enerġija (sorsi u trasportaturi ta’ enerġija iktar nadifa u rinnovabbli);

— is-sigurtà u protezzjoni taċ-ċittadin;

— l-ambjent u s-saħħa.

Din il-ħidma ta’ referenza se titmexxa f’kooperazzjoni mill-qrib ma’ l-istituzzjonijiet ta’ l-Istati Membri, il-korpi internazzjonali ta’ l-istandardizzazzjoni (ISO, CEN, Codex Alimentarius, AOAC), l-awtoritajiet regolatorji u l-industrija. Il-JRC għandu rwol ta’ Laboratorju Komunitarju ta’ Referenza (Community Reference Laboratory [CRL]) fl-oqsma ta’ l-ikel u l-għalf ġenetikament modifikati, materjali f’kuntatt ma’ l-ikel u additivi ta’ l-għalf u jieħu rwol bħala CRL f’iktar oqsma relatati mal-kompetenza tiegħu.

Il-JRC se jaħdem fuq l-iżvilupp ta' mudellar ekonometriku avvanzat u tekniċi ta' l-analiżi tas-sensitività f'firxa wiesgħa ta' oqsma tal-politika, f'mudellar makroekonomiku, analiżi fuq medda ta’ żmien qasir taċ-ċikli finanzjarji u tan-negozju u l-iżvilupp u l-evalwazzjoni ta’ indikaturi komposti.

Il-JRC se jkompli wkoll japplika l-għodod ekonometriċi u statistiċi finanzjarji fis-settur tas-servizzi finanzjarji (per eżempju, direttivi dwar Clearing u Ħlas u dawk bankarji). Se jibqa' involut f’varjetà ta’ inizjattivi billi jipprovdi appoġġ lill-evalwazzjonijiet ex ante u ex post (inklużi l-evalwazzjonijiet ta’ l-impatt) bl-iżvilupp ta' indikaturi speċifiċi u bit-twettiq ta' analiżi.

Il-JRC se jżid l-appoġġ tiegħu għall-iżvilupp tal-politika Komunitarja dwar il-kummerċ internazzjonali, b'enfasi partikolari fuq l-impatt tal-politika kummerċjali dwar l-iżvilupp sostenibbli u l-kompetittività.

L-aġenda ta’ Liżbona għat-tkabbir u x-xogħol se tkun appoġġata b’analiżi soċjo-ekonomika kwantitattiva diretta – fir-rigward ukoll tal-prinċipju tar- “regolamentazzjoni mtejba” – f’għadd ta’ oqsma tal-politika bħall-istabbiltà u t-tkabbir markroekonomiċi, is-servizzi finanzjarji, l-aspetti tal-kompetittività, it-tagħlim matul il-ħajja u d-dimensjoni tal-kapital uman ta’ l-istrateġija ta’ Liżbona, l-agrikoltura, it-tibdil fil-klima, l-enerġija sostenibbli u s-sistemi ta' trasport. Il-JRC se jikkontribwixxi għall-fehma aħjar tar-relazzjoni bejn l-għoti ta' l-edukazzjoni u l-ħtiġijiet tas-soċjetà ta' l-għarfien, taċ-ċirkulazzjoni ta' l-għarfien, tal-fatturi li jaffettwaw l-ekwità fl-edukazzjoni u ta’ kif jista’ jinkiseb użu effiċjenti tar-riżorsi edukattivi.

Fil-qalba ta’ l-objettivi tal-kompetittività u ta’ l-ambjent jinsabu t-teknoloġiji eko-effiċjenti li se jkomplu jkunu identifikati u evalwati mill-Uffiċċju Ewropew għall-Prevenzjoni u l-Kontroll Integrali tat-Tniġġis u b’kontribut lill-implimentazzjoni u l-monitoraġġ tal-Pjan ta' Azzjoni għat-Teknoloġiji Ambjentali. Il-kundizzjonijiet li taħthom dawn it-teknoloġiji jiżviluppaw se jkunu studjati, sabiex jiġu identifikati l-ostakoli għat-tixrid tagħhom, għall-valutazzjoni tal-miri tal-prestazzjoni u l-użu u għall-analiżi tal-miżuri għat-titjib ta' l-applikazzjoni tagħhom.

Se jiġi pprovdut ukoll appoġġ lill-kompetittività permezz ta' attivitajiet bħal:

— appoġġ għat-twaqqif u ż-żamma ta’ standards Ewropej bħall-Eurocodes, l-Euronorms, l-IEC, l-ISO norms u l-Materjali ta’ Referenza Ewropej;

— l-iżvilupp ta’ standards għal sistemi ta’ monitoraġġ ambjentali u ta’ sigurtà u aċċess armonizzat għad-data fil-kuntest ta’ l-INSPIRE (Infrastruttura għal Informazzjoni Spazjali fl-Ewropa) u l-GMES (Monitoraġġ Globali għall-Ambjent u s-Sigurtà);

— it-tisħiħ ta’ l-Infrastruttura Ewropea tal-Kejl permezz ta’ paraguni interlaboratorji bħala appoġġ lill-proċessi ta' akkreditazzjoni/ċertifikazzjoni.

Il-JRC se jipprovdi wkoll l-appoġġ xjentifiku/tekniku tiegħu għall-iżvilupp ta’ proċeduri ta’ valutazzjoni u ġestjoni tar-riskju bħala għodda għall-proċess Ewropew tat-teħid tad-deċiżjonijiet.

3.1.2. Aġenda 1.2 Żona Ewropea tar-Riċerka

Il-JRC se jikkontribwixxi direttament liż-Żona Ewropea tar-Riċerka billi jżid in-netwerking xjentifiku tagħha, it-taħriġ u l-mobilità tar-riċerkaturi, l-aċċess għall-infrastrutturi ta' riċerka u r-riċerka kollaborattiva. Se jipparteċipa fil-Pjattaformi Teknoloġiċi Ewropej, f'Inizjattivi Konġunti tat-Teknoloġija u fejn rilevanti fl-azzjonijiet ta’ l-Artikolu 169. Attenzjoni speċjali se tingħata lil imsieħba li se jiġu involuti fl-Istati Membri l-ġodda u fil-Pajjiżi Kandidati.

Il-JRC se jipprovdi appoġġ lit-tfassil tal-politika tar-riċerka bbażata fuq l-evidenza kemm f'livell Komunitarju kif ukoll f’dak ta’ l-Istati Membri.

L-appoġġ strateġiku għat-tfassil tal-politika tar-riċerka se jkun komplimentat billi jkunu pprovduti evalwazzjonjiet tat-teknoloġija tal-prijoritajiet tar-riċerka f’oqsma tematiċi individwali.

Il-konsolidazzjoni, l-iżvilupp u t-tixrid ta’ metodi ta’ tbassir tax-xjenza u t-teknoloġija wkoll se jkunu promossi fuq livell Ewropew.

3.1.3. Aġenda 1.3 Enerġija u Trasport

Il-JRC se jiffoka l-attivitajiet tiegħu dwar l-enerġija fuq tranżizzjoni mingħajr tfixkil lejn sorsi u trasportaturi ta’ l-enerġija b’inqas kontenut ta’ karbonju u rinnovabbli (inkluż l-idroġenu), iżjed effiċjenza tas-sistemi ta’ l-enerġija u titjib fis-sikurezza u s-sigurtà tal-provvista ta’ l-enerġija. L-objettivi tal-JRC fis-settur ta’ l-enerġija huma:

— li jipprovdi sistema sostenibbli ta’ referenza għall-enerġija li tissodisfa l-ħtiġijiet tal-politika Komunitarja ma’ l-għarfien espert fix-Xjenza u t-Teknoloġija ta' l-innovazzjoni u l-evoluzzjoni teknoloġiċi (is-sorsi ta’ l-enerġija kollha u effiċjenza ta' l-enerġija ta' użu finali);

— li jaġixxi ta' ċentru ta’ referenza għall-verifika tal-prestazzjoni pre-normattiva u ċ-ċertifikazzjoni tat-teknoloġiji magħżula (jiġifieri, fossili iktar nodfa, il-bijomassa, it-teknoloġija fotovoltajka, iċ-ċelluli ta' kombustjoni u l-idroġenu);

— li jipprovdi informazzjoni dwar l-affidabilità tal-provvista enerġetika għall-Ewropa u dwar id-disponibbiltà ta' riżorsi ta' enerġija rinnovabbli. Barra minn hekk, il-JRC se jiffaċilita dibattitu ibbażat fuq il-fatti u tfassil ta' deċiżjonijiet infurmat dwar it-taħlita ta' enerġija xierqa biex tilħaq il-ħtiġijiet ta' enerġija Ewropej.

Il-JRC se jikkontribwixxi lejn l-iżvilupp ta’ trasport sostenibbli fl-Ewropa billi jiffoka fuq:

— l-ambjent b’riċerka dwar il-kontroll ta’ l-emissjonijiet u impatti relatati ma’ l-ekosistemi; il-potenzjal għat-tnaqqis ta’ l-emissjonijiet minn teknoloġiji emerġenti taħt xenarji ta' politika differenti,

— id-dimensjoni tekno-ekonomika mar-riċerka dwar l-evalwazzjoni ta’ esternalitajet, fjuwils u magni mtejba, kunċetti alternattivi ta’ vetturi u l-impatt ta’ l-innovazzjoni fuq il-kompetittività u t-tkabbir ekonomiku kif ukoll fuq l-evalwazzjonijiet ta’ l-għażliet dwar il-politika tat-trasport;

— id-dimensjoni soċjali, b’attivitajiet li fihom riċerka fl-ippjanar spazjali u urban, l-impatti fuq is-saħħa u ħolqien ta' kuxjenza. L-isforzi se jkunu dedikati wkoll lejn l-aspetti ta’ sikurezza u sigurtà tat-trasport bl-ajru, bl-art u dak marittimu.

L-enerġija u t-trasport huma s-setturi ewlenin responsabbli għat-tniġġis li jaffettwa l-kwalità ta’ l-arja. Il-JRC se jappoġġa l-istrateġija tematika ta’ l-UE dwar it-tniġġis ta’ l-arja (CAFE Arja Nadifa għall-Ewropa) b’attenzjoni partikolari fuq il-karatterizzazzjoni u t-tqassim ta’ emissjonijiet minn varji sorsi b’appoġġ lejn l-iżvilupp ta’ strateġiji għat-tnaqqis ta’ l-emissjonijiet. Se jsiru Armonizzazzjoni/Normalizzazzjoni ta' testijiet u metodoloġiji ta' referenza għat-tkejjil ta' l-emissjonijiet.

3.1.4. Aġenda 1.4 Soċjetà ta’ l-informazzjoni

Il-JRC se jappoġġa l-formulazzjoni ta’ politika u strumenti tat-Teknoloġiji tas-Soċjetà ta' l-Informazzjoni (IST) li jikkontribwixxu lejn soċjetà kompetittiva Ewropea ta’ l-għarfien billi jiġġeneraw analiżi u strateġiji prospettivi relatati mas-soċjetà ta’ l-għarfien. It-tkabbir, is-solidarjetà, l-inklużjoni u s-sostenibilità se jkunu punti għall-attenzjoni. Il-JRC se jikkontribwixxi wkoll għall-implimentazzjoni tal-linji politiċi Komunitarji marbuta mill-qrib ma’ jew li jibbenefikaw ħafna minn żviluppi tat-Teknoloġiji tas-Soċjetà ta’ l-Informazzjoni. Dan ikopri l-applikazzjonijiet fl-e-business, l-e-health, is-sigurtà personali, l-ambjent tad-dar, l-e-learning, l-e-governance, u l-ambjent kif ukoll id-determinazzjoni tal-potenzjal għal żviluppi ġodda fil-ksib ta’ strateġija Ewropea ġenerali għat-tkabbir, l-inklużjoni u l-kwalità tal-ħajja u ICT għall-fiduċja u l-kunfidenza.

Il-JRC se jaħdem fuq il- “konverġenza” fil-qasam ta’ l-IST bil-mira li jevalwa l-impatt potenzjali fuq is-soċjetà f’termini ta’ kompetittività, privatezza, proprjetà u l-inklużjoni soċjali. L-applikazzjonijiet tal-konverġenza se jitmexxew fis-settur tas-saħħa (bijosensuri, nanoteknoloġiji u xjenzi konjittivi), sigurtà (sensuri, sigurtà pubblika u integrità personali) u ambjent (monitoraġġ tat-tekonoloġiji u ġestjoni ambjentali sostenibbli).

3.1.5. Agenda 1.5 Life Sciences and Bio-technology

Ix-xjenzi tal-ħajja u l-bijoteknoloġiji għandhom x’jaqsmu ma’ ħafna oqsma tal-politika fejn jistgħu jagħtu l-kontribut tagħhom lill-objettivi Komunitarji b’mod sinifikanti. Dan il-potenzjal huwa rikonoxxut ġeneralment fis-saħħa, fl-agrikoltura, fl-ikel, fl-ambjent u setturi oħra fejn l-appikazzjonijiet huma żviluppati b'mod mgħaġġel. Il-provvista ta’ materjal ta’ referenza u metodi validati jeħtieġu aċċess għal u kontroll ta’ firxa wiesgħa ta’ strumenti bijoteknoloġiċi avvanzati. Fil-kuntest tal-kollaborazzjoni tiegħu ma' organizzazzjonijiet nazzjonali kompetenti, il-JRC se jkompli jiżviluppa l-kompetenzi tiegħu f’dan is-settur fid-dawl tal-kuntest leġiżlattiv u regolatorju.

Partikolarment, il-JRC se jwettaq studji dwar l-impatt soċjo-ekonomiku ta' applikazzjonijiet magħżula ta' bijoteknoloġiji u xjenzi tal-ħajja b'appoġġ lejn il-legislazzjoni tal-futur. Bi sforz integrat fin-nanoteknoloġija, fiżika, bijoloġija u kimika applikati lil metodi ta’ individwazzjoni l-JRC se jikkontribwixxi lill-iżvilupp ta’ strateġiji u teknoloġiji ġodda għall-monitoraġġ ambjentali u sanitarju, l-istudji fl-(eko) tossikoloġija, il-kontroll u s-sikurezza fl-ikel u fil-katina alimentari.

L-attivitajiet se jkunu żviluppati inter alia fis-setturi li ġejjin:

1) Il-bijoteknoloġija u aspetti relatati mas-saħħa: — il-provvediment ta' għodod għall-assigurazzjoni tal-kwalità għall-ittestjar ġenetiku; — studji dwar applikazzjonijiet dijanjostiċi bbażati fuq il-ġenomi u l-iżvilupp tad-drogi (eż. il-farmakoġenomija); — l-iżvilupp u l-validazzjoni ta’ metodi avvanzati għall-irfinar, it-tnaqqis u t-tibdil ta’ testijiet fuq l-annimali għall-farmaċewtiċi bijoteknoloġiċi, għat-tbassir tat-tossiċità tal-kimika permezz tat-tkabbir in vitro ta’ ċelluli, metodi throughput għolja u tossikoġenomija; — l-identifikazzjoni u l-evalwazzjoni ta’ metodoloġiji bijoinformatiċi ġodda b’appoġġ lejn l-approċċi ta’ l-“omics”, l-integrazzjoni tar-risponsi fiżjoloġiċi modulati b’suxxetibilità individwali u fatturi ta’ l-istil ta’ ħajja; — l-iżvilupp ta’ qafas metodoloġiku għall-konsiderazzjoni xierqa tal-modifikaturi tar-riskji fl-evalwazzjoni tar-riskju fuq saħħet il-bniedem; — l-evalwazzjoni ta’ l-impatti ambjentali u sanitarji tan-nanoteknoloġiji inkluża n-nano-tossikoliġija.

2) Il-bijoteknoloġija fl-agrikoltura, fl-ikel u fl-għalf: — studji prospettivi dwar applikazzjonijiet bijoteknoloġiċi emerġenti fil-produzzjoni ta' l-ikel (eż. ikel funzjonali, annimali ta' l-irziezet ikklonati u “pharming” molekolari ta' prodotti tar-raba'); — individwazzjoni, identifikazzjoni u kwantifikazzjoni ta’ organiżmi ġenetikament modifikati (GMO) (inkluża l-validazzjoni ta’ metodi ta’ throughput screening għolja, u għodod għall-assigurazzjoni tal-kwalità ta’ GMOs tal-ġenerazzjoni li jmiss; — studju fug il-Koezistenza bejn Gml organizmi non GM; studji fug l-ekonomiji ta' organizmi GM.

3.2. Tema politika 2: Is-solidarjetà u t-tmexxija responsabbli tar-riżorsi

3.2.1. Aġenda 2.1 Żvilupp rurali, Agrikoltura u Sajd

Il-JRC bir-riċerka tiegħu se jappoġġa oqsma tal-politika Ewropea għall-Iżvilupp Rurali, l-Agrikoltura u s-Sajd li jkopru t-tliet dimensjonijiet tas-sostenibbiltà:

— Aspetti ta' produzzjoni: appoġġ lill-implimentazzjoni, il-kontroll u l-monitoraġġ tal-Politika Agrikola Komuni (PAK) (Skemi ta’ Ħlas Uniku, Cross compliance u Sistemi ta' Konsulenza Azjendali), inklużi s-Sistemi Integrati ta’ Amministrazzjoni u ta’ Kontroll għar-raba’ li jinħarat u reġistri permanenti għall-prodotti tar-raba’, u l-implimentazzjoni ta’ katast rurali/urban għall-appoġġ tas-suq u ta' l-investiment (bl-użu ta’ tekniki ta’ ppożizzjonar/navigazzjoni). Tbassir tal-produzzjoni agrikola bbażat fuq mudelli tas-simulazzjoni tat-tkabbir, tekniċi ta’ stħarriġ taż-żoni, ir-remote sensing u netwerk agrofenoloġiku. Appoġġ lill-implimentazzjoni ta’ sistema ta' assigurazzjoni tal-bdiewa ta’ l-UE. Sostenn lill-aspetti metodoloġiċi tas-sistema statistika l-ġdida ta’ l-agrikoltura ta' l-UE (inkluża l-LUCAS).

— Aspetti ambjentali: l-evalwazzjoni tal-kundizzjonijiet agrikoli u ambjentali tajba u l-istudju ta' l-impatti u l-effettività tal-miżuri agro-ambjentali fuq il-kundizzjonijiet tal-ħamrija u ta’ l-ilma, il-bijodiversità u l-pajsaġġi Ewropej. L-analiżi tar-rabtiet bejn l-iżvilupp agrikolu u rurali u l-oqsma tal-politika reġjonali u l-impatti tagħhom fuq it-tibdil ta’ l-użu ta’ l-art Ewropea permezz ta’ l-iżvilupp ta’ indikaturi u mudelli spazjali. L-evoluzzjoni ta' miżuri ta' promozzjoni għal kontribuzzjoni baxxa u agrikultura organika u fertilità tal-ħamrija. Appoġġ lill-iżvilupp ta' strateġiji territorjali immirati għall-implimentazzjoni ta' programmi għall-iżvilupp rurali. L-evalwazzjoni ta’ l-impatt tat-tibdil fil-klima fuq l-agrikoltura fid-dawl tal-miżuri għall-adattament. Il-kontribut għat-trażżin ta’ emissjonijiet tal-gassijiet serra (GHG – greenhouse gas) permezz ta’ prodotti tar-raba' għall-enerġija u l-rkupru ta’ l-enerġija mill-iskart agrikolu.

— Aspetti tal-produttur/konsumatur: Analiżi tal-politika ta’ strateġija f’setturi bħal: l-impatt tar-riforma tal-PAK fuq is-sostenibilità tas-sistemi ta’ produzzjoni agrikola; ir-reazzjoni ta’ l-agrikoltura għad-domandi tal-konsumatur: il-karatterizzazzjoni u l-kontroll ta’ l-ikel, l-impatt ta’ l-assigurazzjoni tal-kwalità (QA) u l-iskemi għaċ-ċertifikazzjoni mmaniġġati fi ħdan il-katini tal-provvista, u r-reazzjoni lejn l-istandards ta’ benesseri ambjentali u ta’ l-annimali; l-istima u l-analiżi ta’ l-impatt tal-politika tal-prodotti primarji agrikoli ewlenin Ewropej f’termini ta’ produzzjoni, suq dinji, prezzijiet, dħul u benesseri tal-konsumatur; l-impatt tal-bidla fil-politika kummerċjali u s-swieq tal-prodotti tad-dinja; il-linji politiċi agrikoli fl-iżvilupp rurali konġuntament ma' oqsma oħra tal-politika. Attenzjoni speċifika se tingħata lir-Riforma tal-PAK fl-Istati Membri l-ġodda u fil-Pajjiżi Kandidati u l-analiżi ta' l-impatti/effetti tal-linji politiċii ta' l-iżvilupp rurali.

L-objettivi tal-Politika Komuni tas-Sajd se jkunu indirizzati billi tittejjeb il-kwalità u d-disponibbiltà f’waqtha ta' data xjentifika u bl-iżvilupp ta’ proċessi għall-evalwazzjoni ta’ l-impatt ekonomiku u soċjali ta’ l-għażliet fil-ġestjoni. Se jintużaw teknoloġiji ġodda, inklużi l-identifikazzjoni ta’ l-oriġini tal-ħut ibbażata fuq l-analiżi tad-DNA, għall-identifikazzjoni tan-nuqqas ta’ konformità. Attenzjoni se tingħata lill-tekniki li jiffavorixxu l-involviment tal-partijiet interessati. F’konformità mal-politika marittima emerġenti Komunitarja, il-fattibilità tas-servizzi żviluppati għas-sajd – bħall-monitoraġġ tal-bastimenti bir-remote sensing u rapurtaġġ elettroniku, se tkun estiża għall-identifikazzjoni tal-bastimenti tal-merkanzija. L-impatt ta’ settur ta’ l-akwakoltura li dejjem qed jikber, inkluż f'termini ambjentali, u soċjo-ekonomiċi, se jkun evalwat.

3.2.2. Aġenda 2.2 Ir-Riżorsi naturali

Il-JRC qed jipparteċipa fil-ħidma lejn strateġija olistika relatata mal-monitoraġġ tal-bidliet u l-analiżi ta' l-impatti u l-pressjonijiet fuq ir-riżorsi naturali bil-għan li jkunu żviluppati kunċetti integrati għall-iżvilupp sostenibbli. Bi tkomplija ma’ l-Aġenda 2.1 din ir-riċerka se tkun allinjata mill-qrib mas-seba’ strateġiji tematiċi ambjentali ta’ l-UE. Se tagħti attenzjoni lill-qsim ta’ l-informazzjoni ambjentali u tikkontribwixxi lejn l-iżvilupp tal- GMES billi jkollha rwol importanti fl-attivitajiet ta' riċerka tagħha. L-applikazzjonijiet se jkunu konformi mal-prinċipji INSPIRE.

Iktar fl-ispeċfiku, l-attivitajiet se jkunu kkonċentrati fuq:

— Il-ġestjoni ta’ l-ilma fil-kuntest tad-Direttiva ta' Qafas dwar l-Ilma u l-Politika Marittima b’attenzjoni lill-kwalità ekoloġika ta’ l-ilma intern u tal-kosta ta’ l-Ewropa, iċ-ċikli li jniġġsu, il-miżuri armonizzati ta’ kontaminanti kimiċi u bijoloġiċi, l-immudellar dinamiku u s-sistemi pan-Ewropej ta’ informazzjoni.

— L-inizjattivi għall-ħarsien tal-ħamrija identifikati fid-Direttiva ta' Qafas dwar il-Ħamrija, b’konċentrazzjoni fuq it-titjib tal-fluss ta’ tagħrif dwar il-ħamrija fl-Ewropa, id-definizzjoni tal-kriterji u l-metodi komuni għad-deskrizzjoni taż-żoni ta' riskju ta' theddid tal-ħamrija, u strateġiji għas-sorveljanza tal-ħamrija.

— L-approċċ ta' analiżi taċ-ċikli tal-ħajja biex jittraċċaw riżorsi mill-estrazzjoni permezz ta’ l-użu, ir-riċiklaġġ u rimi finali tal-materjali. Il-produzzjoni u l-konsum sostenibbli tar-riżorsi u l-materjali naturali, u l-impatt ambjentali u s-sostenibbiltà tal-prodotti taħt xenarji teknoloġiċi u ta’ politika differenti.

— sistema ta’ sorveljanza tal-foresti fil-Komunità se tkun stabbilita b’tagħrif dwar in-nirien fil-foresti, ir-riżorsi ekoloġiċi tal-foresti u r-riżorsi tal-foresti. L-attivitajiet se jkopru l-indikaturi tal-bijodiversità fil-foresti, l-għodod għall-analiżi ta' l-impatti ta' wara l-ħruq, l-analiżi ta' l-interazzjonijiet tan-nirien fil-foresti, it-tipi ta’ ħamrija u t-tibdil fil-klima, u l-integrazzjoni ta’ informazzjoni relatata mar-riżorsi tal-foresti disponibbli mill-Istati Membri.

— Il-provvista ta’ appoġġ tekniku kontinwu għall-iżvilupp ta’ l-INSPIRE: il-kontribut lis-sistema kondiviża ta’ informazzjoni ambjentali ta’ l-UE (b’kooperazzjoni mill-qrib ma’ l-Aġenzija Ewropea ta’ l-Ambjent u l-ESTAT)

— L-evalwazzjoni ta’ l-impatt ta’ programmi strutturali u ta’ koeżjoni u appoġġ lid-definizzjoni u l-evalwazzjoni tal-Politika Reġjonali Komunitarja permezz ta’ indikaturi territorjali fuq livell reġjonali u urban.

3.2.3. Aġenda 2.3 Ambjent u Saħħa

Ir-rabta bejn l-ambjent u s-saħħa jirrappreżenta punt ta’ attenzjoni ġdid fuq livell Ewropew. Il-JRC se jikkontribwixxi lil dan il-qasam ta’ politika li qed jinbet bi:

— żvilupp u l-validazzjoni tal-metodi għall-monitoraġġ tas-sensiela ta’ reazzjonijiet li jsiru f’organiżmu ħaj (pathways) u l-evalwazzjoni ta' l-esponiment: l-arja ambjentali (il-kwalità ta' l-arja), l-arja interna (prodotti, duħħan), l-ilma tax-xorb u l-ikel (inklużi l-materjali ta’ kuntatt, il-kontaminanti fil-katina alimentari). Kontribut lill-iżvilupp ta’ strateġija ta’ esponiment uman totali hija prevista primarjament fil-qasam kimiku;

— evalwazzjoni ta’ l-effetti fuq is-saħħa permezz ta’ ħidma sperimentali, il-bijomonitoraġġ, l-analiżi tossikoġenomika, metodi komputazzjonali u għodod analitiċi.

— l-isfruttament ta’ l-għarfien idderivat miż-żewġ punti ta’ hawn fuq sabiex jikkontribwixxi lejn l-iżvilupp futur ta' sistema integrata ta' l-ambjent u s-saħħa, konformi mal-qafas ta' politika dwar informazzjoni fuq l-ambjent u s-saħħa li qed tkun żviluppata taħt il-Pjan ta’ Azzjoni ta’ l-UE.

3.2.4. Aġenda 2.4 Tibdil fil-klima

It-tnaqqis ta' l-emissjonijiet tal-gassijiet b’effett ta' serra huwa objettiv ċentrali tal-protokoll ta’ Kyoto. Għalhekk l-evalwazzjoni tal-potenzjal għat-tnaqqis ta’ l-emissjonijiet tal-GHG (miżuri ta' trażżin) f’qafas komuni huwa punt ewlieni fl-aġenda tal-JRC. L-evalwazzjoni tal-kwalità, il-verfika u l-analiżi tad-data ta’ l-emissjonijiet tal-GHG se jitmexxew, speċjalment f'setturi diffiċli bħall-agrikoltura u l-forestrija. Xogħol bħal dan se jindirizza l-kwistjoni tal-verifika fil-kuntest ta’ skemi ta’ skambju tal-karbonju.

L-adattament għat-tibdil fil-klima sar imperattiv u l-JRC se jkompli jiġbor u jevalwa data relatata ma’ l-impatti klimatiċi fuq bosta setturi vulnerabbli ta’ l-ekonomija Ewropea. Dan jinkludi l-agrikoltura, il-forestrija, ir-riżorsi ta' l-ilma u r-riskji naturali. L-evalwazzjoni tal-perikli relatati mat-tibdil fil-klima se jiffukaw fuq l-inċidenza fuq livell Ewropew ta’ għargħar, nixfiet, nirien fil-foresti, tempesti, deterjorament tal-kwalità ta’ l-arja u proċessi kostali u marittimi.

Jeħtieġ għarfien adegwat tas-sinjali u l-impatti tat-tibdil fil-klima madwar id-dinja. Metodi ta’ monitoraġġ globali se jkomplu jkunu żviluppati biex jevalwaw il-bidliet fl-atmosfera, l-oċeani u l-bijosfera ta' l-art li ġejjin minn jew huma riżultat tat-tibdil fil-klima. Dan ix-xogħol huwa parti mill-kontribut Ewropew lis-sistemi globali ta’ osservazzjoni formalment approvati mill-Konvenzjoni Kwadru dwar il-Bidla fil-Klima tan-NU (kontribut lis-Sistema Globali ta' l-Osservazzjoni tal-Klima). Xogħol simili se jindirizza l-verifika ta’ l-iskemi ta' skambju fil-karbonju assoċjati mal-mekkaniżmi flessibbli tal-Protokoll ta' Kyoto (l-Implimentazzjoni Konġunta u l-Mekkaniżmu għall-Iżvilupp Nadif) u reġimi futuri lil hinn mill-2010. Il-JRC se jimpenja ruħu fit-tielet fażi tal-programm TREES (Osservazzjonijiet ta' Ambjent ta' Ekosistema Tropikali bis-Satelliti), biex jaġġorna l-evalwazzjonijiet ta’ qabel tal-koperatura globali tal-foresti.

Il-JRC se jikkollabora ma’ ċentri ta’ mudellar oħra madwar l-Ewropa biex jiżviluppa xenarji ta’ skambju u analiżi tan-nefqa fir-rigward tal-benefiċċji. Ta’ relevanza partikolari għas-seba’ Programm Kwadru hija l-analiżi ta’ l-għażliet għall-perijodu post-Kyoto li se jiftaħ taħditiet dwar l-integrazzjoni ta' tal-politika dwar il-klima f’oqmsa settorjali tal-politika oħrajn.

3.3. Tema politika 3: Libertà, Sigurtà u Ġustizzja

3.3.1. Aġenda 3.1 Sigurtà Interna

Il-JRC se jagħti appoġġ Xjentifiku u Tekonloġiku lil-linji politiċi Komunitarji relatati ma' l-istabbiliment taż-żona ta' libertà, sigurtà u ġustizzja, u d-dwana, b'mod partikolari permezz ta' l-attivitajiet ta' riċerka tiegħu. Iċ-ċentru ta' l-attenzjoni se jkun fuq l-applikazzjoni tat-teknoloġija informatika u l-kompetenzi ta’ analiżi tas-sistemi tal-protezzjoni kontra l-kriminalità u l-frodi, il-kuntrabandu, it-traffikar illegali, il-protezzjoni taċ-ċittadini u ta' infrastrutturi kritiċi kontra t-terroriżmu; Sostenn tekniku lill-ġestjoni integrata tal-fruntieri (eż. l-interoperabilità) se jkun ipprovdut ukoll.

L-attivitajiet se jinkludu appoġġ lil:

— il-kapaċità ta’ individwazzjoni u monitoraġġ tal-frodi kontra l-baġit Komunitarju u devjazzjoni tal-fondi permezz tal-ġbir ta' intelligence awtomatiku u metodi analitiċi avvanzati applikati lill-ġabriet kbar ta' data;

— l-evalwazzjoni ta’ theddid u vulnerabilitajiet ta’ infrastrutturi kritiċi f’setturi ewlenin fuq livell ta’ l-Unjoni (eż. sistemi ta' informazzjoni, sistemi finanzjarji, impjanti industrijali, bini pubbliku, sistemi ta' trasport u infrastrutturi, netwerks ta' komunikazzjoni, netwerks finanzjarji, sistemi ta' navigazzjoni, elettriku u gass/infrastrutturi għaż-żejt, sistemi ta' tqassim ta' ikel, eċċ);

— il-prevenzjoni, it-tlestija u l-ġestjoni tar-riskju ta’ xenarji kkawżati minn atti intenzjonati (sabutaġġ ta' installazzjonijiet industrijali, splużjonijiet, impatti, aġenti bijoloġiċi u kimiċi, attakki lis-sistemi ta’ l-ikel) fuq infrastrutturi;

— sigurtà u ġestjoni tal-fruntieri permezz ta' standards u ttestjar għal sensuri bijometriċi, sistemi ta’ monitoraġġ għall-individwazzjoni tat-traffikar illegali, monitoraġġ tal-flussi migratorji;

— ġbir ta’ informazzjoni fil-qasam tat-trasport ta’ merkanzija bl-ajru, bil-baħar, bit-triq, bl-użu ta’ teknoloġiji varji ta’ traċċar;

— l-istruttura tal-kamra għall-kriżijiet ta' l-UE (ARGUS) u l-mekkaniżmi ta’ reazzjoni għall- kriżijiet.

3.3.2. Aġenda 3.2 Diżastri u Reazzjoni

Fil-kuntest ta' diżastri u inċidenti naturali u teknoloġiċi, il-JRC se jrawwem kapaċità aħjar sabiex il-vulnerabilitajiet, ir-riskji, it-twissijiet bikrija, is-sistemi ta’ allarm, il-monitoraġġ u l-evalwazzjoni tal-ħsarat, il-prevenzjoni u l-miżuri ta’ trażżin jinftiehmu u jiġu indirizzati. Partikolarment se jikkontribwixxi fit-titjib tal-kapaċità ta’ reazzjoni u ġestjoni tal-kriżi Komunitarja f’termini ta’ reazzjoni mgħaġġla, monitoraġġ, evalwazzjoni tal-ħsarat (eż. fil-kuntest tal-Mekkaniżmu tal-Protezzjoni Ċivili u l-intervent tal-fond ta' Solidarjetà).

L-Uffiċċju għall-Perikli ta' Inċidenti Maġġuri se jikkontribwixxi għall-ġestjoni tas-sigurtà permezz tal-monitoraġġ ta' inċidenti u okkorrenzi u l-ġbir tat-tagħlimiet li ttieħdu, speċifikament f'installazzjonijiet Seveso II.

Fir-rigward ta’ diżastri naturali, il-JRC se jiffoka fuq l-iżvilupp ta’ sistemi ta’ twissija u allarm bikrija bl-użu ta' mudelli, teknoloġiji ta' osservazzjoni tad-dinja, u netwerks ta' kejl għal varjetà ta' sitwazzjonijiet madwar l-Ewropa kollha inklużi l-għargħar, in-nixfiet, it-tixridiet taż-żejt, terremoti, nirien fil-foresti, valangi, żerżieq ta' l-art u tempesti. Riskji b’ħafna perikli se jiġu studjati għall-baċir Mediterranju u tal-Baħar l-Iswed u t-trufijiet ta' l-Oċean Atlantiku. Ir-rapurtaġġ dwar u t-teħid ta’ tagħlimiet mid-diżastri naturali se jitkomplew. Ix-xogħol f’din l-aġenda se jitwettaq ukoll b’sostenn ta’ l-iżvilupp tas-servizzi GMES relatati mal-kriżijiet u l-emerġenzi.

3.3.3. Aġenda 3.3 Sikurezza u Kwalità ta’ l-Ikel u l-Għalf

L-attivitajiet se jkunu konformi mal-kunċett “mill-Furketta sar-Razzett”. Il-JRC se jipprovdi l-validazzjoni tal-metodi u proċeduri armonizzati għal firxa wiesgħa ta’ tipi ta’ ikel u għalf. Se jsaħħaħ ukoll il-kapaċità tiegħu li jindirizza kriżijiet fl-ikel u l-għalf bl-għarfien espert tiegħu fl-analiżi ta' l-ikel u l-għalf u billi jidħol f'setturi ġodda fejn hu meħtieġ. Se tingħata attenzjoni lill-kooperazzjoni mill-qrib ma’ l-Awtorità Ewropea għas-Sikurezza Alimentari.

Setturi ta’ azzjoni speċifiċi se jkopru:

— il-validazzjoni tal-bijoloġija molekolari u tekniki hyphenated għall-kontroll ta’ l-ikel u l-għalf eż. fis-settur ta’ l-allerġeni, ikel funzjonali u organiku;

— setturi relatati ma’ l-ikel u s-saħħa fejn hija mistennija legislazzjoni fil-ġejjieni (eż. il-mikrobijoloġija, ikel funzjonali u organiku, allerġeni, dikjarazzjoni tas-saħħa fit-tikkettar);

— setturi relatati mas-sikurezza ta’ l-għalf għal-legislazzjoni eżistenti (eż. awtorizzazzjonijiet għall-additivi fl-għalf);

— il-mikrobijoloġija fl-ikel u l-għalf, il-validazzjoni tal-metodi ta’ individwazzjoni bijomolekolari għall-mikroorganiżmi, partikolarment għall-patoġeni fl-ikel u l-ilma;

— il-validazzjoni tal-metodi analitiċi għall-individwazzjoni ta’ sustanzi projbiti, ta’ kontaminanti, additivi fl-għalf u proteini ta' l-annimali, il-konformità mad-Direttiva dwar it-tikkettar u d-deżinjazzjoni ta’ l-oriġini (eż. metodi iżotopiċi);

— it-traċċabbiltà elettronika matul il-katina alimentari.

3.4. Tema politika 4: L-Ewropa bħala sieħeb dinji

Il-JRC se jagħti l-appoġġ tiegħu lit-teħid ta' deċiżjonijiet Komunitarji fil-qafas ta' l-istrumenti ta' politika tar-relazzjonijiet esterni (kooperazzjoni fl-iżvilupp, kummerċ u strumenti li jirreaġixxu għall-kriżijiet u l-prevenzjoni tal-kunflitt b'mod paċifiku inklużi l-istrumenti għall-Istabilità u l-Għajnuna Umanitarja).

3.4.1. Aġenda 4.1 Sigurtà Globali

Il-JRC, permezz tar-riċerka tiegħu, se jsaħħaħ l-appoġġ tiegħu lir-rikostruzzjoni Komunitarja u l-programmi ta’ għajnuna umanitarja permezz ta’ teknoloġiji ġodda (inklużi l-ispazju, analiżi ġeo-spazjali, web intelligence, sistemi ta’ informazzjoni f’ħin reali) biex jaqdi bosta livelli ta’ intervent (mit-tlestija għar-reazzjoni mgħaġġla u operazzjonijiet fil-post) sabiex jindirizza l-identifikazzjoni ta’ kriżijiet minsija, twissija bikrija ta’ kriżijiet potenzjali, evalwazzjoni u sokkors ta’ ħtiġijiet umanitarji, rispons integrat għall-kriżi u evalwazzjoni tal-ħsarat post-kriżi. L-appoġġ lill-għajnuna umanitarja internazzjonali se jkun ipprovdut ukoll permezz ta' estensjoni tal-funzjonalitajiet tas-Sistema ta’ Allarm u Reazzjoni għad-Diżastri Globali, sabiex tkopri firxa wiesgħa ta’ diżastri naturali jkunu koperti b’kooperazzjoni mill-qrib ma’ l-Aġenziji tan-NU (speċjalment l-Uffiċċju għall-Koordinament ta’ Affarijiet Umanitarji tagħha).

Il-JRC se jwaqqaf database ġeo-spazjali globali u se jikkontribwixxi lejn is-servizzi (l-immappjar mgħaġġel) b’sostenn lill-ġestjoni tal-kriżi u s-sigurtà; l-interoperabilità tas-sistemi u ta’ l-istandards għall-appoġġ ta’ l-iskambju ta’ data bejn is-sistemi, primarjament mal-Kunsill SitCen u ċ-Ċentru Satellitari ta’ l-UE. Din l-attività se ssir fil-kuntest ta’ l-iżvilupp ta’ servizzi piloti tal-GMES fil-futur.

Il-JRC se jipprovdi appoġġ Xjentifiku u Teknoloġiku b'rabta ma' l-implimentazzjoni ta' miżuri fil-kuntest ta' l-Istrument għall-Istabbiltà maħsub, billi jindirizza sfidi trans-konfinali u kwistjonijiet ta' stabbiltà u sigurtà u medda itwal ta' żmien. Il-JRC se jaħdem fuq il-kwistjoni tal-proliferazzjoni ta’ armi tal-qerda tal-massa (WMD) u oġġetti u teknoloġiji b’użu doppju, inklużi l-kontroll ta’ l-esportazzjoni, il-kontroll tal-fruntieri, is-sigurtà tal-katina tal-forniment, u l-istabbiliment ta’ profili tal-pajjiżi. Is-sistemi li se jkomplu jkunu żviluppati għal dak l-għan jinkludu sistemi tal-klassifikazzjoni tal-kontroll ta’ l-esportazzjoni, sistemi bbażati fuq l-intelligence, il-ħażna tad-data u għodod ta' intelligence multilingwistiċi għat-tiftix ta’ tagħrif fuq l-internet (multi-lingual web mining intelligence tools). Hija prevista integrazzjoni qawwija ma’ l-attivitajiet relevanti tal-JRC taħt il-programm speċifiku ta’ l-Euratom.

Metodi ta’ analiżi tar-remote sensing u sistemi għall-integrazzjoni u l-analiżi ta’ data minn sorsi multipli (inklużi l-osservazzjoni tad-dinja u sorsi miftuħa) huma ċentrali għal din l-istrateġija; dawn se jintużaw b’appoġġ lill-implimentazzjoni ta' l-attivitajiet tal-politika esterna tal-Komunità bħal dawk li għandhom x'jaqsmu mal-proċess Kimberly u mekkaniżmi għall-monitoraġġ ta’ kummerċ illegali inkluż dak fl-injam u oġġetti b’użu doppju. Dawn l-attivitajiet se jikkontribwixxu lejn id-dimensjoni globali ta’ l-inizjattiva GMES.

3.4.2. Aġenda 4.2 Kooperazzjoni fl-Iżvilupp

L-ewwelnett, se jitwaqqaf għall-ewwel Osservatorju għall-Iżvilupp u l-Ambjent Sostenibbli fl-Afrika, il-Karibew u l-pajjiżi tal-Paċifiku. Dijanjożi ambjentali u l-profili tal-pajjiżi, id-definizzjoni tax-xenarji u interazzjoni bejn l-oqsma tal-politika se jkunu t-tliet komponenti moqdija mill-ġbir ta’ informazzjoni u s-sistema ta’ komunikazzjoni li jinsabu fil-qalba ta’ l-Osservatorju. Il-forniment ta’ osservazzjoni fuq medda ta’ żmien twil ta’ riżorsi u parametri ambjentali (eż. dwar wiċċ l-art, il-kopertura tal-foresti, in-nirien, il-bijodiversità, iż-żoni tal-kosta, il-vulnerabbiltà klimatika, eċċ.) se jappoġġaw l-analiżi tax-xejriet. L-iżvilupp se jitwettaq b’kollaborazzjoni mill-qrib ma’ l-inizjattiva GMES u l-programm ta’ Sorveljanza ta’ l-Afrika għall-Ambjent u l-Iżvilupp Sostenibbli.

Il-komponent tal-monitoraġġ tal-prodotti tar-raba’ ta' l-osservatorju se jkun żviluppat fil-kuntest tas-sigurtà alimentari u l-inizjattiva Komunitarja dwar il-qerda tal-faqar u l-iżvilupp sostenibbli. Ix-xogħol tar-riċerka se jiffoka fuq metodi ġodda għall-evalwazzjoni tal-provvista u l-ħtiġijiet ta’ l-ikel, is-sistemi ta’ informazzjoni tas-sigurtà alimentari u evalwazzjonijiet tal-vulnerabbiltà.

Il-prodotti aħħarin mogħtija se jkunu “immexxija mil-klijent”, jiġifieri, f’dan il-każ partikolari se jkunu maħsuba b’tali mod li jwieġbu għall-ħtiġijiet tal-Pajjiżi li qed jiżviluppaw u jitmexxew minnhom.

Se tissaħħaħ il-kooperazzjoni ma’ l-atturi ewlenin (l-UNEP, il-FAO, EUMETSAT, WFP, ESA GMES-GMFS).

Aspetti etiċi

Waqt l-implimentazzjoni ta' dan il-programm speċifiku u fl-attivitajiet ta' riċerka li jirriżultaw minnu, għandhom jiġu rispettati l-prinċipji etiċi fundamentali. Dawn jinkludu, inter alia, il-prinċipji riflessi fil-Karta tad-Drittijiet Fundamentali ta' l-UE, inklużi dawn li ġejjin: il-protezzjoni tad-dinjità u tal-ħajja tal-bniedem, il-protezzjoni tad-data personali u l-privatezza, kif ukoll il-ħarsien ta' l-annimali u ta' l-ambjent skond il-liġi Komunitarja u l-aħħar verżjonijiet tal-konvenzjonijiet internazzjonali rilevanti, il-linji ta' gwida u l-kodiċi ta' kondotta, bħalma huma d-Dikjarazzjoni ta' Ħelsinki, il-Konvenzjoni tal-Kunsill ta' l-Ewropa dwar id-Drittijiet tal-Bniedem u l-Bijomediċina ffirmata f'Oviedo fl-4 ta' April 1997, u l-Protokoll Addizzjonali tagħha, il-Konvenzjoni tan-NU dwar id-Drittijiet tat-Tfal, id-Dikjarazzjoni Universali dwar il-ġenoma tal-bniedem u drittijiet tal-bniedem adottata mill-UNESCO, il-Konvenzjoni tan-NU dwar l-Armi Bijoloġiċi u Tossiċi (BTWC), it-Trattat Internazzjonali dwar ir-Riżorsi ġenetiċi tal-Pjanti għall-Ikel u l-Agrikoltura, u r-riżoluzzjonijiet rilevanti ta' l-Organizzazzjoni Dinjija tas-Saħħa (WHO).

Ser jittieħed ukoll kont ta' l-Opinjonijiet tal-Grupp Ewropew ta' Konsulenti dwar l-Implikazzjonijiet Etiċi tal-Bijoteknoloġija (1991-1997) u l-Opinjonijiet tal-Grupp Ewropew dwar l-Etika fix-Xjenza u t-Teknoloġiji Ġodda (mill-1998).

B'mod konformi mal-prinċipju ta' sussidjarjetà u d-diversità ta' approċċi eżistenti fl-Ewropa, il-parteċipanti fi proġetti ta' riċerka għandhom ikunu konformi mal-leġiżlazzjoni, ir-regolamenti u r-regolamenti etiċi attwali fil-pajjiżi fejn titwettaq ir-riċerka. Fi kwalunkwe każ, japplikaw id-dispożizzjonijiet nazzjonali u l-ebda riċerka pprojbita fi kwalunkwe Stat Membru jew pajjiż ieħor partikolari ma tiġi appoġġata mill-finanzjament Komunitarju sabiex titwettaq f'dak l-Istat Membru jew pajjiż.

Fejn xieraq, dawk li jwettqu proġetti ta' riċerka għandhom ifittxu l-approvazzjoni tal-kumitati etiċi nazzjonali jew lokali rilevanti qabel ma jinbdew l-attivitajiet ta' riċerka u żvilupp teknoloġiku. Reviżjoni etika ser tiġi wkoll implimentata sistematikament mill-Kummissjoni għal proposti li jittrattaw ma' kwistjonijiet etikament sensittivi jew fejn aspetti etiċi ma jkunux ġew indirizzati b'mod adegwat. F'każijiet speċifiċi reviżjoni etika tista' sseħħ matul l-implimentazzjoni ta' proġett.

Il-Protokoll dwar il-protezzjoni u l-benesseri ta' l-annimali anness għat-Trattat jeħtieġ li l-Komunità tagħti kull rigward lill-ħtiġiet tal-benesseri ta' l-annimali meta tifformula u timplimenta linji politiċi Komunitarji inkluża r-riċerka. Id-Direttiva tal-Kunsill 86/609/KEE ta' l-24 ta' Novembru 1986 dwar l-approssimazzjoni tal-liġijiet, regolamenti u dispożizzjonijiet amministrattivi ta' l-Istati Membri dwar il-protezzjoni ta' l-annimali użati għal għanijiet sperimentali u għanijiet oħrajn xjentifiċi (9) teħtieġ li l-esperimenti kollha jkunu maħsuba b'tali mod li jevitaw dieqa u uġigħ u tbatija mhux meħtieġa għall-annimali sperimentali; li jintuża numru minimu ta' annimali; u li jiġu involuti annimali bl-aktar grad baxx ta' sensittività newropsikoloġika; li jiġu kkawżati l-inqas uġigħ, tbatija, dieqa jew ħsara dejjiema. L-alterazzjoni tal-wirt ġenetiku ta' l-annimali u l-klonazzjoni ta' l-annimali jistgħu jiġu kkunsidrati biss jekk l-għanijiet jistgħu jiġi ġġustifikati etikament u l-kondizzjonijiet huma tali li l-benesseru ta' l-annimali jiġi ggarantit u jiġu rispettati l-prinċipji ta' bijodiversità.

Matul l-implimentazzjoni ta' dan il-programm, ser ikun hemm monitoraġġ regolari mill-Kummissjoni tal-progress xjentifiku u d-dispożizzjonijiet nazzjonali u internazzjonali sabiex jittieħed kont ta' kwalunkwe żvilupp.